ก.ล.ต.กล่าวโทษอดีตผู้จัดการกองทุน
ก.ล.ต.กล่าวโทษอดีตผู้จัดการกองทุน แสวงหาประโยชน์ซื้อขายหลักทรัพย์ดักหน้าการซื้อกองทุนรวม
15 ก.พ. 2556

ก.ล.ต.กล่าวโทษอดีตผู้จัดการกองทุน แสวงหาประโยชน์ซื้อขายหลักทรัพย์ดักหน้าการซื้อกองทุนรวม 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.ได้กล่าวโทษ น.ส.โศภนา เจนบวร อดีตผู้จัดการกองทุนบริษัทหลักทรัพย์จัดการกองทุน (บลจ.) กสิกรไทยและบลจ.ไทยพาณิชย์ ซึ่งทุจริตต่อหน้าที่เพื่อแสวงหาประโยชน์ที่มิควรได้โดยชอบด้วยกฎหมายเพื่อตนเองหรือผู้อื่น อันเข้าข่ายเป็นความผิดตามมาตรา 311 พ.ร.บ.หลักทรัพย์และตลาดหลักทรัพย์ พ.ศ. 2535 พร้อมทั้งกล่าวโทษพระสุเทพ อาภสฺสโร (แป้นไผ่)  และนางวัจฉละ พิสิฏฐ์ศักดิ์  ซึ่งเป็นผู้ให้ความช่วยเหลือและสนับสนุนการกระทำผิดของน.ส.โศภนา
ทั้งนี้ สืบเนื่องจาก ก.ล.ต. ได้รับแจ้งจากตลาดหลักทรัพย์แห่งประเทศไทยเกี่ยวกับพฤติกรรมการซื้อขายหลักทรัพย์ของลูกค้าบริษัทหลักทรัพย์หลายราย ซึ่งมีพฤติกรรมการซื้อขายที่น่าสงสัยว่า อาจรู้เห็นกับบุคลากรที่ปฏิบัติงานใน บลจ. ทำการซื้อหลักทรัพย์ดักหน้าการซื้อของกองทุนรวม
อย่างไรก็ตาม จากการตรวจสอบของ ก.ล.ต. พบพยานหลักฐานน่าเชื่อว่า ในช่วงเดือนพ.ย.2552 –พ.ย.2553 ซึ่งขณะนั้นน.ส.โศภนา  ดำรงตำแหน่งเป็นผู้ช่วยกรรมการผู้จัดการ บลจ. กสิกรไทย  และในช่วงเดือนก.พ.-มี.ค.2554 น.ส.โศภนาได้ย้ายมาดำรงตำแหน่งเป็นรองกรรมการผู้อำนวยการ บลจ. ไทยพาณิชย์ โดยทั้งสองช่วงเวลาดังกล่าว น.ส.โศภนาทำหน้าที่เป็นหัวหน้าผู้จัดการกองทุนและกำกับดูแลกองทุนรวมส่วนตราสารทุนของทั้งสองบลจ. ได้กระทำการทุจริตต่อหน้าที่โดยอาศัยประโยชน์จากการเข้าถึงข้อมูลแผนการลงทุนของกองทุนรวมที่อยู่ภายใต้การบริหารจัดการของ บลจ. ดำเนินการให้มีการซื้อขายหลักทรัพย์ในลักษณะดักหน้าการซื้อของกองทุนรวม เพื่อแสวงหาประโยชน์เพื่อตนเองหรือผู้อื่น โดยใช้บัญชีของบุคคล 2 ราย ซึ่งได้รับความช่วยเหลือสนับสนุนจากพระสุเทพ และนางวัจฉละ 
นอกจากนี้ ขณะกระทำผิดน.ส.โศภนาเป็นบุคคลที่ขึ้นทะเบียนเป็นผู้จัดการกองทุน ซึ่งปัจจุบันแม้นางสาวโศภนาจะมิได้ปฏิบัติงานที่ บลจ. แห่งใดแล้ว แต่การถูกกล่าวโทษในครั้งนี้ทำให้น.ส.โศภนามีลักษณะต้องห้ามในการปฏิบัติหน้าที่เป็นบุคลากรในตลาดทุน ก.ล.ต. จึงเพิกถอนการขึ้นทะเบียนเป็นผู้จัดการกองทุนของน.ส.โศภนาด้วย
อนึ่ง ก.ล.ต. สั่งการให้ บลจ. กสิกรไทย และ บลจ.ไทยพาณิชย์ รวมทั้งบลจ. ทุกแห่งเพิ่มมาตรการควบคุมรักษาข้อมูลการดำเนินการภายในของกองทุนที่ไม่เปิดเผยเป็นการทั่วไป เช่น การตัดสินใจลงทุนเพื่อกองทุน การส่งคำสั่งซื้อขายหลักทรัพย์เพื่อกองทุน เป็นต้น เพื่อป้องกันการนำข้อมูลดังกล่าวไปใช้ประโยชน์เพื่อตนเองหรือบุคคลอื่น และบลจ.ทุกแห่งได้ดำเนินการเพิ่มเติมในเรื่องดังกล่าวแล้ว
นายวสันต์  เทียนหอม  รองเลขาธิการ ก.ล.ต. กล่าวว่า ธุรกิจจัดการลงทุนเป็นธุรกิจที่รับบริหารจัดการเงินให้แก่บุคคลหรือประชาชนทั่วไป ซึ่งมีความจำเป็นอย่างยิ่งที่จะต้องได้รับความไว้วางใจและเชื่อถือจากลูกค้าหรือผู้ลงทุน  ดังนั้น บุคลากรของ บลจ. ที่มีหน้าที่รับผิดชอบเกี่ยวกับการดำเนินงานของกองทุนจะต้องปฏิบัติหน้าที่ด้วยความซื่อสัตย์สุจริตและรักษาผลประโยชน์ของลูกค้าเป็นสำคัญ รวมทั้งจะต้องปฏิบัติหน้าที่ให้เป็นไปตามมาตรฐานและจรรยาบรรณของผู้ประกอบวิชาชีพในการบริหารจัดการเงินลงทุนแทนผู้ลงทุน โดยไม่กระทำการใด ๆ อันเป็นการเอาเปรียบลูกค้าหรือผู้ลงทุนด้วย